पीएम मोदी की 'भारत में सब अच्छा है' टिप्पणी पर भड़के पूर्व वित्त मंत्री पी चिदंबरम, कहा - विपक्षी नेताओं को जेल...  
पीएम मोदी के दावे पर पी चिदंबरम ने किया ट्वीट
हाउडी मोदी कार्यक्रम में बोल रहे थे पीएम मोदी 
तिहाड़ जेल में बंद हैं पी चिदंबरम
तिहाड़ जेल में बंद देश के पूर्व वित्त मंत्री और कांग्रेस पार्टी के वरिष्ठ नेता पी चिदंबरम ने पीएम मोदी की टिप्पणी पर अपनी प्रतिक्रिया दी है. पीएम मोदी ने 'हाउडी मोदी' कार्यक्रम के दौरान कहा था कि भारत में सब कुछ अच्छा है. उनकी इस टिप्पणी को लेकर पी चिदंबरम ने एक ट्वीट किया. जिसमें उन्होंने लिखा कि बेरोजगारी, कम वेतन, भीड़ हिंसा, कश्मीर में तालाबंदी, मौजूदा नौकरियों के खत्म होने और विपक्षी नेताओं को जेल में डालने के अलावा भारत में सब अच्छा है. बता दें कि सोमवार को ही कांग्रेस अध्यक्ष सोनिया गांधी और पूर्व प्रधानमंत्री मनमोहन सिंह ने पी चिदंबरम से जेल में मुलाकात की थी. पी चिदंबरम के जेल जाने के बाद यह पहला मौका था जब सोनिया गांधी और मनमोहन सिंह उनसे मिलने पहुंचे. 

बेरोजगारी, कम वेतन, भीड़ हिंसा, कश्मीर में तालाबंदी, मौजूदा नौकरियों के खत्म होने और विपक्षी नेताओं को जेल में डालने के अलावा भारत में सब अच्छा है

गौरतलब है कि इससे पहले सोमवार को ही पी चिदंबरम ने एक और ट्वीट कर CBI पर भी तंज कसा था. उन्होंने अपने इस ट्वीट में कहा था कि CBI को लगता है कि मेरे सोने के पंख लगेंगे और मैं यहां से उड़कर देश के बाहर चला जाऊंगा. चिदंबरम ने अपने ट्वीट में लिखा कि मैं इस बात से काफी रोमांचित हू्ं कि CBI को ऐसा लगता है कि मेरे सोने के पंख भी निकल सकते हैं. बता दें कि गुरुवार को पी चिदंबरम के वकील ने कोर्ट को बताया था कि जेल में पूर्व वित्त मंत्री को न तकिया और न ही कुर्सी दी गई है. इस वजह से उन्हें कमर दर्द होना शुरू हो गया है. हालांकि, कोर्ट ने सरकार का पक्ष जानने के बाद इस दावे पर ज्यादा गौर नहीं किया और कहा कि जेल में ऐसी छोटी चीजें होती रहती हैं.  

I have asked my family to tweet on my behalf the following:
"I am thrilled to discover that , according to some people, I will grow golden wings and fly away to the moon . I hope I will have a safe landing."

सिब्बल ने कहा था कि 73 वर्षीय चिदंबरम को कई बीमारियां हैं और हिरासत में रहते हुए उनका वजन भी कम हुआ है. कपिल सिब्बल ने कहा था कि चिदंबरम के पेट में दर्द है, पीठ में दर्द है. तिहाड़ में उनके बैठने के लिए कुर्सी तक नहीं दी गई है. सिर्फ़ बेड है पिलो तक नहीं दिया गया है. उन्होंने कहा था कि तीन दिन पहले तक कुर्सी थी.  
सीबीआई का आरोप है कि आईएनएक्स मीडिया को मंजूरी दिलाने में अनियमितताएं बरती गईं और 305 करोड़ रुपये विदेशी निवेश हासिल किया गया. सीबीआई ने शुरू में आरोप लगाया था कि एफआईपीबी मंजूरी को सुविधाजनक बनाने के लिए कार्ति को रिश्वत के रूप में 10 लाख रुपये मिले थे. सीबीआई और प्रवर्तन निदेशालय मामले की जांच कर रही है.